26.7.20

איתי יקירי, המפקד,

בעקבות פגישתנו המלבבת ולקראת שנת הלימודים הממשמשת ובאה, אני מבקשת להעלות בפניך מתווה אפשרי להעסקה מועילה שלי בכפוף לשינוי הארגוני שאתה מוביל במכללות.

אני מקבלת את שתי הנחות היסוד שהצגת בפניי. האחת, הצורך בצמצום שעות ההעסקה שלי במב"ל, והשנייה היא השתלבותי בקתדרה. עם זאת, אני רוצה להמשיך ולתרום מניסיוני ומהידע שצברתי ובה בעת גם להצליח להתפרנס בכבוד.

כדי שכל אלה יוכלו להתקיים בכפיפה אחת, נראה לי שנכון יהיה להקצות כ-250 שעות לצורך ליווי הפג"ם וכן למתן מענה לצרכים נוספים, שעולים במב"ל במהלך השנה וקשורים למקצוע שלי ולאו דווקא לליווי האקדמי (ויש כאלה). אני ממליצה לשלב אותי בתהליך הפג"ם כבר בשלב כתיבת הצעות המחקר. נחשפתי השנה להצעות המחקר רק באופן אקראי, ואין לי ספק שאני יכולה להועיל לחידודן ולשיופן לפני ההגשה לוועדת הפג"ם. לא מדובר כאן רק על ההיבט הצורני של ליטוש השפה, אלא גם על שיפור כללי של החשיבה והתוצר. בוודאי שאשמח לסייע גם בשלבים מתקדמים של כתיבה, כפי שעשיתי בשנה שחלפה. כל זאת, בכפוף לדרקטיבה שלך להימנע ממעורבות יתר. (נדמה לי שהוכחתי ריסון עצמי גם בשנה החולפת. ☺)

אשר לקתדרה, יש טעם לנסות לשלב אותי בעשייה של המחקר והכתיבה. ניסיוני רב השנים להפריד מוץ מבר יוכל לסייע בטיוב החשיבה המקדימה לכתיבה, בליווי ובעריכה אוריינית ולשונית. אני מודעת לפלטפורמה של "מערכות", אבל אין לי ספק שלא יהיו שם פניות וזמינות על בסיס קבוע. אם אתה חפץ בקתדרה תוססת, יצרנית ופעילה יש לקדם, לדעתי, יוזמות מחקר וכתיבה על בסיס של עשייה שהיא חלק מהשגרה. אין לי הערכה כמה שעות צריך להקצות לפעילות הזאת, אני מעריכה שהלמידה תהיה תוך כדי תנועה.

כל אלה הם רעיונות, ההחלטה היא כמובן שלך. (ומה ששלך שלך...) בכל מקרה, חשוב לי לדעת לאן מועדות פניי בספטמבר. בסוף אוגוסט אני מסיימת רשמית את שנת הלימודים של מחזור מ"ז.

בסיום פגישתנו אמרת שיש לך שיעורי בית. על פי ניסיוני לא הצטיינו בזה בילדותנו ובנעורינו, (בלשון המעטה) אבל אף פעם לא מאוחר להשתפר... ☺

 אורנה